**RAMUČIŲ KULTŪROS CENTRO NEVERONIŲ LAISVALAIKIO SALĖS**

**FOLKLORO ANSAMBLIS „VIEŠIA“**

Folkloro ansamblis „Viešia“ susibūrė 1998 m. Kauno rajono Neveronių kultūros centre. Kolektyvas pavadintas upės, tekančios per Neveronis, vardu. Tai šeimų, puoselėjančių senąsias tradicijas ir liaudies kūrybą sambūris. Drauge kalendorines šventes švenčia, liaudies dainas dainuoja ir tradicinius šokius šoka, koncertuoja tėvai, vaikai ir seneliai. Vyriausiam dalyviui – 80, jauniausiam – 1,5 metų. Šiam kolektyvui nuo 1999 m. vadovauja kūrybinių idėjų ir polėkio nestokojanti Jolanta Balnytė.

„Viešios“ repertuarą sudaro Kauno rajono ir Neveronių apylinkių ekspedicinė, archyvinė medžiaga. Kadangi dalyviai kilę iš skirtingų Lietuvos vietų, tai atlieka įvairių Lietuvos regionų liaudies dainas, sutartines, tradicinius šokius, instrumentinę muziką.

Drauge su vadove J. Balnyte ansambliečiai, telkdami Neveronių bendruomenes, organizuoja tradicinius renginius: advento vakarus, Atvelykio šventes, Jonines, folkloro ansamblių sambūrius ir festivalius, edukacijas ir kt.

„Viešia“ nuolat kviečiama dalyvauti Lietuvos dainų švenčių Folkloro dienos programose, tarptautiniuose  festivaliuose: „Baltica“,  „Atataria lamzdžiai“, „Parbėg laivelis“, „Saulės žiedas“, „Skamba, skamba kankliai“, „Tek saulužė ant maračių“, „Ant vandens“ ir kt.

Ansamblio dalyviai koncertuoja pasipuošę kiekvienas savo regiono tautiniais drabužiais. 2017 m. Nacionaliniame lietuvių tautinio kostiumo konkurse „Išausta tapatybė“ jie tapo folkloro grupės tautinio kostiumo nugalėtojais.

2018 metais folkloro ansamblis „Viešia“ tapo „Geriausiu krašto folkloro ansambliu ir jo vadovu” laureatais ir pelnė aukščiausią mėgėjų meno apdovanojimą – „Aukso paukštę“.

2022 metais „Viešia“ drauge su vadove Jolanta Balnyte pakvietė visus mylinčius folkorą ir etninę kultūrą į du respublikinius folkloro festivalius Kauno rajone: „Obelynės Žolinę“ ir „Sukutynę“.

Taip pat folkloro ansamblis daug koncertavo, pristatė naujas programas, tautinį kostiumą, pravedė edukacinę programą „Supinsma kaselas“...

Kauno rajono Ramučių kultūros centro Neveronių laisvalaikio salės folkloro ansamblis „Viešia“ 2022 metais dalyvavo šiuose festivaliuose ir renginiuose bei projektuose : „Jurginės“ Palangoje, „Skamba skamba kankliai“ Vilniuje, Roberto Magro spektaklyje „Vizijos“ Kauno rajone, Bubiuose ir Italijoje , „Tek saulužė ant maračių“ Nidoje, „Obelynės Žolinė“ Ringauduose, „Sukutynė“ Ramučiuose, „Skambantys raštai“ Kaune.